<classify> WAKATI watahiniwa 427,181 leo wakianza mitihani ya Kidato cha Nne CSEE na Maarifa QT, Baraza la Mitihani la Tanzania NECTA limesema watakaobainika kufanya udanganyifu au kuiba mitihani hiyo watachukuliwa hatua kali za kisheria, ikiwemo kuvifutia vituo usajili pamoja na watahiniwa wake kufutiwa matokeo.Akizungumza na waandishi wa habari jana jijini Dar es Salaam, Katibu Mtendaji wa Baraza hilo, Dk Charles Msonde alisema mitihani hiyo inayoanza kufanyika leo hadi Novemba 23, 2018 itafanywa kwenye jumla ya shule za sekondari 4,873 na Vituo vya Watahiniwa wa Kujitegemea 1,072.Jumla ya watahiniwa 427,181 wamesajiliwa kufanya mtihani wa Kidato cha Nne 2018 ambapo kati yao watahiniwa wa shule ni 368, 227 na watahiniwa wa kujitegemea ni 58,954, alisema. Aidha alisema kati ya watahiniwa wa shule 368,227 waliosajiliwa, wanaume ni 180,908 sawa na asilimia 49.13 na wanawake ni 187,319 sawa na asilimia 50.87. Aidha watahiniwa wenye mahitaji maalumu wapo 562 kati yao 372 ni wenye uoni hafifu, 44 ni wasioona, 109 wenye ulemavu wa kusikia na 37 ni wenye ulemavu wa viungo vya mwili. Alisema, mwaka 2017 idadi ya watahiniwa wa shule waliosajiliwa walikuwa 323,513 hivyo kuna ongezeko la jumla ya watahiniwa 44,714 sawa na asilimia 13.82 kwa mwaka 2018 ikilinganishwa na mwaka 2017.Kati ya watahiniwa wa kujitegemea 58,954 waliojisajili, wanaume ni 26,964 sawa na asilimia 45.74 na wanawake ni 31,990 sawa na asilimia 54.26, alisema. Aidha watahiniwa wa kujitegemea wenye mahitaji maalumu wapo 384 ambapo wenye uoni hafifu ni 368 na wasioona ni 16.Mwaka 2017 idadi ya watahiniwa wa kujitegemea waliosajiliwa walikuwa 62,425. Dk Msonde alisema jumla ya watahiniwa 14,348 wamesajiliwa kufanya Mtihani wa Maarifa QT, 2018 ambapo wanaume ni 6,358 sawa na asilimia 44.31 na wanawake ni 7,990 sawa na asilimia 55.69. Mwaka 2017 idadi ya watahiniwa wa Mtihani wa Maarifa waliosajiliwa walikuwa 16,279. Alisema, maandalizi yote kwa ajili ya mtihani hiyo yamekamilika.Mtihani wa kidato cha nne ni muhimu kwa wanafunzi na jamii kwa ujumla kwa kuwa unapima uwezo na uelewa wa wanafunzi katika yale yote waliyojifunza kwa kipindi cha miaka minne, alisema. Aidha alisema, matokeo ya mtihani huo hutumika katika uchaguzi wa wanafunzi wanaojiunga na elimu ya juu ya sekondari pamoja na fani mbalimbali za utaalamu wa kazi kama vile afya, kilimo, ualimu na ufundi hivyo ni muhimu kwa wanafunzi, wazazi, jamii nzima na Taifa kwa ujumla kutambua na kuithamini.Baraza linatoa mwito kwa Kamati za Mitihani za Mikoa na Halmashauri Manispaa kuhakikisha kuwa taratibu zote za uendeshaji wa mitihani ya Taifa zinazingatiwa ipasavyo. Kamati zihakikishe kuwa mazingira ya vituo vya mitihani yapo salama, tulivu na kuzuia mianya yote inayoweza kusababisha kutokea udanganyifu, alisema.Pia baraza hilo lilitoa mwito kwa wasimamizi wote kufanya kazi yao kwa umakini na uadilifu wa hali ya juu na kuwaasa kujiepusha na vitendo vya udanganyifu.Dk Msonde alisema wanaamini kwamba waalimu waliwaandaa wanafunzi wao vizuri katika kipindi chote cha miaka minne ya elimu ya sekondari, hivyo ni matarajio ya baraza kwamba watafanya mitihani yao kwa kuzingatia kanuni za mitihani na atakayekiuka kanuni hizo au kufanya udanganyifu atafutiwa matokeo yote. Baraza linawataka wamiliki wote wa shule kutambua kuwa shule zao ni vituo maalumu vya mitihani na hivyo hawatakiwi kwa namna yoyote kuingilia majukumu ya wasimamizi wa mitihani katika kipindi chote cha ufanyikaji wa mtihani.Baraza halitosita kukifutia kituo chochote cha mtihani endapo litajiridhisha kuwa uwepo wake unahatarisha usalama wa mitihani ya Taifa, alisema. Alitoa mwito kwa jamii kutoa ushirikiano unaotakiwa katika kuhakikisa mitihani ya kidato cha nne na Maarifa 2018 inafanyika kwa amani na utulivu.Wananchi wanaombwa kuheshimu eneo la mitihani na kuhakikisha kuwa hakuna mtu yeyote asiyehusika na mitihani anayeingia kwenye maeneo ya shule katika kipindi chote cha mitihani. Tukifaya hivyo tutawawezesha watoto wetu kufanya mitihani kwa amani na utulivu, alisema.  <topic>: KITAIFA 